तनु प्यार को सिर्फ फिजिकल रिलेशन मानती है और उसकी सोच मां को खतरे की घंटी लगती है
“आई एम इन लव, लव एट फर्स्ट साइट। पार्टी में जब से उसे देखा है, न जाने भीतर अजीब सी फीलिंग हो रही है। क्या मुझे प्यार हो गया है?” तनु शरमा उठी थी।
“दिस इज ऑल बुलशिट, सब बकवास है।” अचानक तनु की आवाज सुन टीवी पर फिल्म देखती रम्या चौंक उठीं।
“क्यों देखती रहती हैं आप ऐसी फिल्में जिनमें प्रेम को इतना ग्लोरीफाई किया जाता है? आपको लगता है कि लव नाम की कोई चीज होती है?” अपनी अठारह साल की बेटी के मुंह से यह सुन रम्या का हैरान रह जाना स्वाभाविक था। इस उम्र में जब मन में प्यार की कोंपलें फूटने लगती हैं, प्यार के मनोभावों, समर्पण के इतने सहज रूप को फिल्म में देख भावुक होने की बजाय यह क्रोधित क्यों हो उठी है?
“प्यार होता क्या है? बस एक फिजिकल रिलेशन ही न? और किसी तरह से दूसरे इंसान से जुड़ना संभव कैसे है। हर किसी का मेंटल लेवल, सोच अलग होती है। और इस फिल्म में जो जुड़ाव दिखाया है, वह तो असंभव है। हीरोइन अपने पहले प्यार को सीने से लगाए उसकी यादों के सहारे जी रही है और मजे की बात तो यह है कि वह पूरी कमिटमेंट के साथ पति, बच्चे और घर की सारी जिम्मेदारी भी निभा रही है। अपनी सारी भूमिकाओं को इस तरह जस्टीफाई कर रही है, मानो कोई सुपर वुमन हो। कितना अजीब है न कि बिना किसी फिजिकल रिलेशन के वह उस पुराने प्रेमी के प्यार को धरोहर की तरह संजोकर बैठी है। ये सब बकवास नहीं तो और क्या है?” फिर वह तमतमाती हुई अपने कमरे में चली गई।
रम्या सोचने लगीं क्या प्यार केवल शारीरिक ही होता है या पीढ़ी के अंतराल के कारण पूरी सोच के बदल जाने से प्यार के मायने भी बदल गए हैं?
रम्या ने अपनी अलमारी में रखी डायरी निकाली। डायरी में बंद एक निजी दुनिया है उनकी, वरना अब उनका स्वयं का वजूद ही क्या है। एक पत्नी, एक मां और तमाम अन्य रिश्ते-नाते… उन्हीं भूमिकाओं के इर्दगिर्द उनकी दुनिया घूमती है और जिंदगी कट रही है।
कविताएं लिखा करती थीं कभी। बीस बरस हो गए हैं शादी को। याद नहीं पड़ता कि शादी के बाद कोई कविता लिखी हो। मन गुनगुनाना ही छोड़ दे तो शब्दों को स्वर देना कहां आसान रह पाता है?
भानू से मिलने के बाद उनकी कविताओं से केवल प्यार छलकने लगा था। कितनी शिद्दत से महसूस किया था उन्होंने सब कुछ, लेकिन व्यक्त करने की हिम्मत कभी नहीं आई। अगर आज तनु ने उनके सोए हुए तारों को नहीं झनझनाया होता तो कभी भी वह बिसरी बातों को याद न करतीं।
“ममा, मैं बाहर जा रही हूं। देर हो सकती है।” कहते-कहते तनु अंदर कमरे में आ गई। पलंग पर एक डायरी खोले बैठी ममा उसे कुछ अलग-सी लगीं। न जाने कौन-सी दुनिया में खोई हुई हैं, ऐसी दुनिया जिसमें आज तक किसी ने प्रवेश ही नहीं किया हो।
“ममा…” तनु का स्वर सहमा हुआ था। वह हमेशा मां के करीब रही है, बिल्कुल एक सहेली की तरह। कुछ तो नहीं छुपाती वह उनसे। “ममा क्या हुआ? और यह डायरी?”
तनु ने कौतुहलवश उसे उठाना चाहा तो जैसे रम्या चौंकीं। बड़ी सहजता से उसे तकिए के नीचे रख दिया। अगर वह ऐसा न करतीं तो तनु अभी उन्हें सवालों से घेर लेती और वह उससे कुछ छिपा नहीं पातीं।
“क्या कह रही थी?”
“ममा, वह आज रोहित का बर्थडे है न,” तनु का मन उलझ गया था। कुछ बात है जरूर, ममा इतनी बदली-बदली सी क्यों लग रही हैं।
“ठीक है, लेकिन समय का ध्यान खुद ही रख लेना।”
“ममा, आप ठीक हैं न? कहें तो मैं नहीं जाती, पापा भी अमेरिका से न जाने कब लौटें। उनके ये बिजनेस ट्रिप, आप भी कितना लोनली फील करती होंगी।”
“मैं ठीक हूं। तुम जाओ।”
वह इस समय अपनी उस दुनिया में लौट जाना चाहती थीं जहां वह थीं और था भानू। प्यार के सही मायने तो उसी ने सिखाए थे। कैसा प्यार था वह भी, कोई जुनून नहीं, बस समर्पण। न स्पर्श की इच्छा, न छूकर मदहोश होने की ख्वाहिश, बस मन से जुड़ाव। ऐसा नहीं था कि दोनों के अंदर एक-दूसरे की बांहों में समा जाने की चाह न पैदा होती हो, लेकिन सही वक्त आने तक रुकने का इंतजार करने का उनमें धैर्य था। पर यह कभी नहीं सोचा कि चूंकि रिश्ते में शारीरिक उन्माद नहीं है, इसलिए इसे प्यार का नाम नहीं दिया जा सकता।
पहली बार जब भानू को दीदी के घर देखा था तो कोई एहसास मचला था रम्या के भीतर। उसकी नजरों में न जाने क्या था कि वह उसके आकर्षण में बंध गई थी। कॉलेज जाती तो राह चलते हर इंसान को इस उम्मीद से ताकती कि शायद वह कहीं दिए जाए। शायद उसका ही इनमें से कोई चेहरा हो।
उस दिन बाजार में वह दीदी के साथ ही खरीदारी कर रही थी कि अचानक किसी ने पीछे से पुकारा। “भाभी कैसी हैं आप? पहचाना मुझे? उस दिन आपके घर आया था समारोह में। आपके पति समर के मित्र निखिल का मित्र हूं। उस दिन आपके घर समारोह में वह मुझे खींच लाया था। आपका ध्यान उस दिन कहां जाता किसी पर।” दीदी से बात करते हुए भी उसकी नजरें रम्या पर टिकी थीं।
जाते-जाते वह कागज पर अपना पता और फोन नंबर लिखकर दीदी के हाथ में थमा गया।
“बड़ा अजीब आदमी है, मुझे क्या करना है इस पते का।” दीदी ने जैसे ही उस कागज के टुकड़े को फेंका, रम्या ने बड़ी चालाकी से उसे उठाकर मुट्ठी में दबा लिया। जब दीदी ने रम्या का परिचय उससे करवाया था तो बहुत ही सहज भाव से उसने बता दिया था कि वह कहां पढ़ती है।
जरूरी नहीं कि हर रिश्ते की शरुआत किसी औपचारिकता के तहत ही हो। बस सूत्रों का जुड़ना ही परिचय व मुलाकातों का सिलसिला जारी कर देता है। रम्या और भानू के बीच ऐसा ही हुआ। एक-दूसरे को पसंद करने का सूत्र उनकी मुलाकातों का जरिया बन गया और बिना कहे, बिना सुने वे करीब आते गए। भानू उसकी कविताओं में रंग भरता गया और वह डायरी।
भानू अक्सर कहता, “रम्या, तुम्हारे अंदर प्यार का अनंत सागर है।” रम्या पूछना चाहती कि इससे आगे कुछ नहीं कहोगे।
भानू की स्थितियां और स्टेट्स दोनों उनके बीच खड़े थे। वह प्यार को भीतर समेटे इंतजार कब तक करतीं। घरवालों के कठोर फैसले के आगे झुकना पड़ा। मान लिया कि प्यार बस ऐसा ही होता है- या तो पूर्ण रूप से समर्पित हो जाओ या एक-दूसरे की मजबूरियों की खातिर, संस्कारों की खातिर अपनी इच्छाओं का गला घोंट लो। आखिर कुर्बानी, त्याग, ये सब भी तो प्यार का ही हिस्सा होते हैं।
मन से भानू से बंधी रम्या ने शादी के सारी रीतियों को किसी और के साथ निभाया। उनके जीवन पर पति और बेटी का अधिकार हो गया और वह अपनी दुनिया में रमती गईं।
नए जीवन को बिना किसी दुख या पश्चाताप के अपना लिया, क्योंकि जो संवेदना उनके मन-प्राण को छू चुकी थी, उसमें वह इतना भीग चुकी थीं कि एक पल को भी भानू से अलग होने का एहसास नहीं हुआ। क्या मात्र सात फेरे लेने से मन के बंधन टूट सकते हैं? आज भी रम्या उन पृष्ठों को न खोलतीं, अगर तनु प्यार के मर्म को गलत ढंग से परिभाषित नहीं करती। प्यार पहले शारीरिक कहां होता है, वह तो तब होता है जब समर्पण की भावना जन्म लेती है।
“ममा,” तनु का तीव्र स्वर कानों से टकराया तो रम्या अपने एकांत से बाहर आईं।
तनु के चेहरे पर लालिमा और खुशी झलक रही थी। आंखों में एक अद्भुत चमक थी। ऐसी ही चमक तो रम्या के अंदर पैदा हुई थी जब उसने पहली बार भानू को देखा था। तो क्या?
“ममा, आई एम इन लव, लव एट फर्स्ट साइट। पार्टी में जब से उसे देखा है, न जाने भीतर अजीब सी फीलिंग हो रही है। क्या मुझे प्यार हो गया है?” तनु शरमा उठी थी।
“पर बेटा प्यार क्या है, एक शारीरिक रिश्ता ही तो होता है न? बिना जाने, बिना किसी के मानसिक स्तर को समझे प्यार कैसे हो सकता है? मेरे खयाल से यह सब बकवास है,” रम्या ने उसी की बात को दोहरा दिया।
“सॉरी ममा, मैंने शायद आपका दिल दुखाया। लेकिन ममा, मैं आपकी तरह उसे हाथ से जाने नहीं दूंगी।”
रम्या अवाक थीं। कैसे डायरी बिना खोले ही सारे अध्याय पढ़ डाले इस लड़की ने। उन्हें कोई ग्लानि या शर्म नहीं महसूस हो रही थी।
- सुमन बाजपेयी
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें